Richard Strauss (vas.), propagandaministeriön musiikkiosaston pääintendentti Heinz Drewes ja Joseph Goebbels 1938.
**Heinz Drewes** (24. lokakuuta 1903 Gelsenkirchen – 16. kesäkuuta 1980 Nürnberg) oli saksalainen orkesterinjohtaja ja vuosina 1937–1944 Kansanvalistus- ja propagandaministeriön musiikkiosaston Reichsmusikprüfstellen pääintendentti. Hänen vaikutusvaltansa oli suurimpia Saksan silloisessa musiikkimaailmassa. Natsioikeudenkäynneissä vapautettu Drewes työskenteli sodan jälkeen Nürnbergin konservatoriossa.

Toiminta
--------

Drewes työskenteli jonkin aikaa Weimarin kansallisteatterin (Deutsches Nationaltheater und Staatskapelle Weimar) korrepetiittorina ja orkesterinjohtajana. Vuonna 1930 hänestä tuli Altenburgissa sijaitsevan Landestheaterin (Theater & Philharmonie Thüringen) orkesterinjohtaja. Hän perusti sinne KfdK:n (Kampfbund für deutsche Kultur) paikallisosaston, liittyi samana vuonna NSDAP:iin ja kirjoitti artikkeleita *NS-Zeitungiin* ja *Völkischer Beobachteriin*.. 

Drewes toimi pääintendenttinä samaan aikaan kun Reichsmusikkameria johti Peter Raabe. Tämä oli tullut johtajaksi Richard Straussin erottamisen jälkeen vuodesta 1935.. Drewes ja Raabe kilpailivat siitä, kumpi oikein johti valtakunnan musiikkia. Joseph Goebbels käytti tilannetta aseena kumpaakin vastaan.

Myöhemmin on paljastunut, että Drewes käytti propagandaministeriön aikanaan salanimeä johtaessaan orkestereita, ja hän johti lähinnä radio-orkestereita. Hänen vallassaan olivat orkesterinjohtajien palkkaamiset ja irtisanomiset. Hän saattoi johtaa nimellä Hermann Desser Berliinin sinfonikoita nauhoitettaessa Felix Draeseken sävellystä *Symphonia Tragica*, joka julkaistiin 1955 Urania-levymerkillä. Tämän näkemyksen on esittänyt Alan Krueck, joka perustelee asiaa muun muassa sillä, että Hermann Desser -nimistä kapellimestaria ei ole olemassa, ja musiikin ja äänityksen laatu sopii hyvin kolmannen valtakunnan musiikkimakuun ja on toisaalta verrattavissa sodanaikaisten äänitysten tasoon. Myös Christoph Schlüren on esittänyt saman ajatuksen.

Suhteet säveltäjiin
-------------------

Drewes arvosti Jean Sibeliusta ja oli Saksan Sibelius-seuran (Deutsche Sibelius Gesellschaft) puheenjohtaja. Hän kirjoitti saatesanat Ernst Tanzbergerin väitökirjaan *Die symphonischen Dichtungen, von Jean Sibelius, eine inhalts- und formanalytische Studie* (K. Triltsch, 1943). Tommi Mäkelä kirjoittaa Sibelius-elämäkerrassaan, että teos oli ilmiselvästi tarkoitettu tervehdykseksi suomalaisille ystäville ja asetovereille. Eräässä yhteydessä Drewes kirjoitti, että Sibeliuksen sinfoniset sadut todistavat, että "vaikka Suomen kansa kuuluu rodullisesti suomalais-ugrilaisiin," se on vuosisatojen kuluessa "kääntynyt saksalaisen maailman suuntaan".

Drewes oli Richard Straussin ystävä, joka turvautui Drewesiin pyytääkseen suojelusta libretonkirjoittajalleen Joseph Gregorille. Strauss kääntyi 1939 Drewesin puoleen myös pyytäessään suojelusta ei-arjalaiselle miniälleen ja lapsenlapsilleen.

Ruotsalainen säveltäjä Kurt Atterberg kääntyi Drewesin puoleen ollessaan huolissaan saksalaisen orkesterinjohtajan Helmuth Thierfelderin mahdollisuuksista johtaa hänen sävellyksiään ja tulla vierailemaan Ruotsiin.

Lähteet
-------

1. ↑  Generalmusikdirektor, Dirigent, Musikwissenschaftler Heinz Drewes (saksaksi) Deutsche Digitale Bibliothek. Viitattu 3.3.2020.
2. ↑  Braun, Ralph: Die "Bedeutung" von Dr. Heinz Drewes *ralph-braun.com*. Viitattu 31.1.2014. (saksaksi)
3. ↑  Braun, Ralph: NS-Musik-Propaganda (PDF) *ralph-braun.com*. Viitattu 31.1.2015. (saksaksi)
4. ↑  *Deutscher Musiker-Kalender* vuodelta 1943 kertoo että hän oli tuolloin Generalintendant ja Generalmusikdirektor. Deutscher Musiker-Kalender 1943 (Arkistoitu – Internet Archive).
5. 1 2  Felix Draeseke and Urania *draeseke.org*. Viitattu 31.1.2014. (englanniksi)
6. ↑  Okrassa, Nina: Peter Raabe: Dirigent, Musikschriftsteller und Präsident der ... *books.google.fi*. Viitattu 31.1.2014. (saksaksi)
7. ↑  Brüninghaus, Marc: Unterhaltungsmusik im Dritten Reich (s. 27: "– – er sorgte dafür, dass Richard Strauss 1935 sein Amt als Präsident der Reichsmusikkammer niederlegen musste – – ") *Google Books*. Viitattu 31.1.2015. (saksaksi)
8. ↑  Youmans, Charles: The Cambridge Companion to Richard Strauss (s. 237: "– –Strauss had become a pawn in the power struggle between Goebbels and Alfred Rosenberg, Goebbels rival in matters of cultural politics – –") Google Books. Viitattu 31.1.2015. (englanniksi)
9. ↑  Kater, Michael H.: The Twisted Muse: Musicians and Their Music in the Third Reich (Luku 1) *New York Times*.  (englanniksi)
10. ↑  Mäkelä, Tomi: Jean Sibelius *books.google.de*. Viitattu 31.1.2015. (englanniksi)
11. ↑  Dennis, David B.: Inhumanities: Nazi Interpretations of Western Culture (Google Books, s. 285) *books.google.de*. Viitattu 31.1.2015. (englanniksi)
12. ↑  Kater, Michael H.: Composers of the Nazi Era: Eight Portraits (Google Books, s. 163, 250) *books.google.fi*. Viitattu 31.1.2015. (englanniksi)
13. ↑  Youmans, Charles: The Cambridge Companion to Richard Strauss (PDF) ((Katkelma)) Cambridge University Press. Viitattu 31.1.2015. (englanniksi)
14. ↑  Garberding, Petra: Musikutbyte som politiskt slagträ? Kurt Atterberg och Helmuth Thierfelder (s. 38–39) *Svensk tidskrift för musikforskning*.  2008. Viitattu 31.1.2015. (ruotsiksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa

 |
|  |
| Henkilöt | 
* BMLO
* Deutsche Biographie

 |
|  |
| Muut | 
* RISM

 |

 |